Pielikums

Ministru kabineta

2018. gada   \_\_\_\_\_\_\_ rīkojumam Nr.  \_\_\_\_

**Pašvaldību klientu informācijas pārvaldības risinājums**

**(kopsavilkums)**

Projekta virsmērķis ir veicināt darbības programmas „Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk – SAM) sasniegšanu, veicinot pašvaldībās izmantoto informācijas un komunikācijas tehnoloģiju (turpmāk – IKT) risinājumu sadarbspēju.

Risināmās problēmas

1. Oficiālās elektroniskās adreses ieviešana rada būtisku slogu pašvaldībām un to institūcijām;
2. Lielākā daļa pašvaldību nav gatavas Valsts pārvaldes iekārtas likuma (turpmāk – VPIL) 13. nodaļas un 2017. gada 4. jūlija Ministru kabineta noteikumu Nr.399 “Valsts pārvaldes pakalpojumu uzskaites, kvalitātes kontroles un sniegšanas kārtība” prasību par valsts pārvaldes pakalpojumu sniegšanu un pārvaldību izpildi;
3. Pašvaldībām nepietiekams pakalpojumu elektronizācijas līmenis un ir uzlabojama centralizēta sasaiste ar valsts informācijas sistēmām un reģistriem;
4. Eiropas reģionālās attīstības fonda (turpmāk - ERAF) IKT projektos plānotie valsts sistēmu pilnveidojumi prasa ievērojamas izmaiņas pašvaldību sistēmās, kurus nav iespējams pilnībā nosegt projektu ietvaros.

Projekta mērķi

1. E-adreses izmantošanas un pakalpojumu sniegšanas un pārvaldības prasību efektīva nodrošināšana pašvaldībās, kā arī pašvaldību risinājumu integrācija ar citām SAM ietvaros attīstāmajām sistēmām:

* izveidot risinājumu, kas nodrošina:
  + datu apmaiņu ar Valsts reģionālās attīstības aģentūras (turpmāk - VRAA) Drošās elektroniskas piegādes platformu (turpmāk - DEPP);
  + pakalpojumu statusu un vēstures uzkrāšanu un nodošanu VRAA Pakalpojumu sniegšanas un pārvaldības platformu (turpmāk – PSPP);
* piesaistīt pašvaldības un to institūcijas izveidotā risinājuma izmantošanai;
* pašvaldības risinājumu datu apmaiņu ar citām SAM 2.2.1. ietvaros attīstāmajām sistēmām.

1. Pašvaldību pakalpojumu sniegšanas un pārvaldības procesu pilnveide un Informācijas tehnoloģiju risinājuma nodrošināšana:

* izveidot Pašvaldību klientu informācijas pārvaldības (turpmāk – PKIP) platformu, kas nodrošinātu pakalpojumu sniegšanas un pārvaldības darba plūsmu efektīvu izpildi;
* izveidot PKIP platformu, kas nodrošina datu apmaiņu ar centralizētiem koplietošanas risinājumiem, t.sk. ciešu integrāciju ar PSPP;
* izveidot datu apmaiņas risinājumu ar Valsts un pašvaldību vienoto klientu apkalpošanas centra (turpmāk – VPVKAC) informācijas sistēmu (turpmāk – IS) pašvaldību pakalpojumu sniegšanas atbalstam VPVKAC.

1. Pašvaldību e-pakalpojumu attīstība:

* pilnveidot pieprasītākos pašvaldību e-pakalpojumus;
* padarīt pieejamus pieprasītākos e-pakalpojumus citās pašvaldībās;
* veikt pašvaldību e-pakalpojumu uzskaiti un lietošanas statistikas apkopošanu;
* palielināt e-pakalpojumu elektronizācijas līmeni un to lietojamību.

1. Pašvaldību risinājumu iekšējās sadarbspējas uzlabošana:

* izveidot standartus vai vadlīnijas un kopējos servisus (saskarnes) dažādu piegādātāju produktu efektīvai integrācijai (saskarnes ar IS - Nekustamā īpašuma nodokļa uzskaites un nekustamā īpašuma nodokļa administrēšanas lietojumprogrammu (NINO), sociālās palīdzības administrēšanas lietojumprogrammu (SOPA), publicēšanas serviss uz VRAA DEPP; dokumentu vadības sistēmām (Namejs, Lietvaris, Doclogix, EDUS); finanšu IS (Horizon, GVedis, Pakalns, Ozols));
* noteikt pašvaldību risinājumu references arhitektūru, saskaņojot to ar pašvaldībām;
* izveidot Vienoto pašvaldību IS integrācijas risinājumu, kas izmanto valsts IKT arhitektūrā realizētos vai plānotos būtiskos arhitektūras elementus, kā arī nodrošina integrāciju ar citām valsts un pašvaldību informācijas sistēmām;
* piesaistīt pašvaldību institūcijas pašvaldību vienotas integrācijas komponentes izmantošanai.

Darbības projekta mērķu sasniegšanai

1. Pašvaldību IS references arhitektūras un integrācijas standartu izstrāde;
2. PKIP platformas izstrāde un ieviešana, t.sk. PKIP platformas izstrāde, PKIP platformas ieviešana Rīgas domē, PKIP platformas ieviešana partneru pašvaldībās;
3. Vienotā pašvaldību IS integrācijas risinājuma izstrāde un ieviešana, t.sk. Integrācijas risinājuma izstrāde, PKIP platformas integrācija ar DEPP, PSPP, Citu pašvaldību IS integrācijas;
4. Pašvaldību e-pakalpojumu attīstīšana, t.sk., pašvaldību e-pakalpojumu pilnveide un izmitināšana www.latvija.lv, pašvaldību e-pakalpojumu ieviešana partneru pašvaldībās:
   1. E-rēķina iesniegšana;
   2. Tirdzniecības atļaujas pašvaldības noteiktajās patstāvīgās ielu tirdzniecības vietās;
   3. Tirdzniecības atļauja ielu tirdzniecības organizēšanai pasākuma laikā;
   4. Reģistrācija pirmsskolu iestāžu rindā;
   5. Koku ciršanas atļauja;
   6. Pašvaldības nodevas par suņa turēšanu nomaksa.
5. Projekta vadība un publicitāte, t.sk. Projekta vadība un Projekta obligātās publicitātes nodrošināšana.

Projekta rezultāta rādītāji

|  | Rezultāta rādītājs | Mērvienība | Sākotnējā vērtība | Sasniedzamā vērtība 2 gadus pēc projekta beigām | Sasniedzamā vērtība 3 gadus pēc projekta beigām |
| --- | --- | --- | --- | --- | --- |
|  | PKIP platformas pakalpojumu moduļa izmantojošās pašvaldības | skaits | 0 | 10 | 25 |
|  | PKIP platformas informācijas moduļa izmantojošās pašvaldības | skaits | 0 | 1 | 1 |
|  | Pilnveidoto Pašvaldību sniegto e-pakalpojumu gadījumi gadā | skaits | 138 597\*[[1]](#footnote-2) | 202 303 | 252 148 |
|  | Integrācijas komponenti izmantojošās pašvaldību institūcijas | skaits | 0 | 50 | 100 |

Projekta iznākuma rādītāji

|  | Iznākuma rādītājs | Mērvienība | Starpvērtība (2 gadi pēc projekta sākuma) | Sasniedzamā vērtība projekta beigās |
| --- | --- | --- | --- | --- |
| 1 | Projekta ietvaros pilnveidoti procesi | skaits | 13 | 13 |
| 2 | Projekta ietvaros pilnveidotie pakalpojumi | skaits | 13 | 13 |
| 3 | Atvērto datu portālā publicēto datu kopu skaits | skaits | 11 | 11 |
| 4 | Centralizētas atvērtas informācijas sistēmu platformas izveide | skaits | 0 | 1 |

**Projekta ietvaros tiks pilnveidoti šādi 13 darbības procesi**:

1. Pašvaldības pakalpojuma apraksta izveide un aktualizēšana;
2. Pašvaldības pakalpojuma izveide;
3. Pašvaldības pieprasīto un sniegto pakalpojumu gadījumu uzskaite;
4. Pašvaldības pakalpojuma pieteikšana un rezultātu saņemšana;
5. Pašvaldības IS integrācija ar valsts IS;
6. Informācijas pārvaldības komponente;
7. Pašvaldības sēžu pārvaldība;
8. PKIP platformas lietotāju pārvaldība;
9. Pašvaldības iestāžu piegādātāju rēķinu iesniegšana;
10. Tirdzniecības atļaujas izsniegšana;
11. Koku ciršanas atļaujas izsniegšana;
12. Pašvaldības nodevas par suņa turēšanu nomaksa;
13. Bērna reģistrācija pirmsskolu iestāžu rindā.

Kopējās projekta īstenošanas izmaksas ir 4 500 000 *euro*.

Projekta īstenošanas laiks ir 36 mēneši, bet ne ilgāk kā līdz 2022. gada 31. decembrim.

Projekta iznākumu plānotās uzturēšanas izmaksas ir 350 000 *euro* gadā.

**Saistība ar iepriekšējā plānošanas perioda projektiem, projekta lietderība un projekta ieguldījums SAM rezultāta rādītājos**

Projektā paredzēts izmantot IKT risinājumus, kuri tapuši 2007. – 2013. gada ERAF plānošanas perioda projektu ietvaros, t.sk.:

1. VRAA projekts Nr.3DP/3.2.2.1.1/09/IPIA/IUMEPLS/007 “Publiskās pārvaldes dokumentu pārvaldības sistēmu integrācijas vides izveide”. Projektā tika veikta Rīgas domes vienotās informācijas sistēmas (turpmāk - RD VIS) Iedzīvotāju ienākuma nodokļu administrēšanas lietojumprogrammas INO funkcionalitātes pilnveidošana.

* tika nodrošināta Uzņēmumu reģistra un Valsts ieņēmumu dienesta datu servisu integrācija RD VIS;
* tika apturēta tieša datu apmaiņu ar VID.

1. 2. VRAA projekts Nr.3DP/3.2.2.1.1/09/IPIA/IUMEPLS/007 “Publiskās pārvaldes dokumentu pārvaldības sistēmu integrācijas vides izveide”. Tika nodrošināta iekšējā RD VIS lietojumprogrammu datu integrēta apstrāde ar Valsts zemes dienestu, Lauku atbalsta dienestu un Valsts tehniskās uzraudzības aģentūras servisiem. Projekta ietvaros tika veikti RD VIS sociālās palīdzības administrēšanas lietojumprogrammas (SOPA) un nekustamā īpašuma nodokļa uzskaites un nekustamā īpašuma nodokļa administrēšanas lietojumprogrammas (NINO) pilnveidošanas darbi. Projekta mērķis bija iedarbināt datu saņemšanu no Lauku atbalsta dienesta, Valsts zemes dienesta un Valsts tehniskās uzraudzības aģentūras servisiem:

* SOPA: datu iegūšanai par personai piederošajiem nekustamajiem īpašumiem, traktor-tehniku un Lauku atbalsta dienesta atbalsta izmaksām fiziskai personai, lai tos iekļautu personas informācijā un iztikas līdzekļu deklarācijā;
* Nekustamā īpašuma nodokļa uzskaites un nekustamā īpašuma nodokļa administrēšanas lietojumprogramma (NINO): datu iegūšanai par personai piederošajiem nekustamajiem īpašumiem, traktor-tehniku un neapstrādātajām lauksaimniecībā izmantotajām zemēm, lai tos izmantotu parādu piedziņai un nodokļu aprēķiniem.

1. Labklājības ministrijas projekts Nr. 3DP/3.2.2.1.1/09/IPIA/IUMEPLS/023 “Sociālās politikas monitoringa sistēmas pilnveide – SPP vienotās informācijas sistēmas izstrāde, ieviešana un e-pakalpojumu attīstīšana”. Projekta ietvaros tika veikta RD VIS lietojumprogrammas SOPA un Labklājības ministrijas monitoringa sistēmas SPOLIS papildinājumi datu nodošanai uz SPOLIS, funkcionalitāte nodrošināta visām pašvaldībām.

Projektam tika noteikti šādi pašvaldību sociālekonomiskie ieguvumi:

1. Līdz šim katra pašvaldība individuālā kārtā integrējas ar valsts informācijas sistēmām, veidojot sistēma - sistēma saskarnes. Katra šāda integrācija izmaksā vidēji 15 000 *euro*. Ieviešot Vienoto pašvaldību IS integrācijas risinājumu, veidojas resursu ietaupījums katrai pašvaldībai, jo pašvaldību IS integrācija ar Vienoto pašvaldību IS integrācijas risinājumu, izmantojot unificētu saskarni, izmaksās lētāk nekā individuālās integrācijas ar valsts IS un valsts centralizētajiem koplietošanas risinājumiem. Vienotā pašvaldību IS integrācijas risinājuma izmantošana ietaupīs Latvijas pašvaldībām vismaz 5,6 milj. *euro* (diskontētā vērtība) Projekta pārskata periodā, t.i. 10 gadu laikā.
2. Atvērtās PKIP platformas ieviešana samazina pašvaldību izdevumus Pakalpojumu vadības sistēmas ieviešanai. Ja katra pašvaldība mēģinātu ieviest IKT risinājumu, kas ļautu tai ieviest pakalpojumu sniegšanas un pārvaldības procesus, tas izmaksātu vidēji 45 000 *euro*. Projekta ietvaros nodrošinot pašvaldībām, kurām nav šāds risinājums vai risinājums neatbilst pašvaldības vajadzībām, PKIP platformas izmantošanas iespējas, Projekta pārskata periodā var tikt ietaupīti aptuveni 2 milj. *euro* (diskontētā vērtība).
3. Ieviešot PKIP platformu, pašvaldībām, kurām līdz šim nebija sakārtoti pakalpojumu sniegšanas un pārvaldības procesi, to izpilde ar PKIP platformas atbalstu prasīs mazāku pašvaldību darbinieku resursu. Pieņemot, ka vismaz 5% no pašvaldību klientu apkalpošanas speciālistiem un visiem tiem pašvaldību darbiniekiem, kuri iesaistīti pašvaldību pakalpojumu sniegšanā, 10 gadu periodā, pašvaldības varēs ietaupīt vismaz 935 141 *euro* (diskontētā vērtība).
4. Projekta ietvaros pilnveidojot pašvaldību e-pakalpojumus un nodrošinot to izmantošanu vismaz 60 pašvaldībās[[2]](#footnote-3), samazināsies šo pašvaldību klientu apkalpošanas darbinieku laika patēriņš, jo klienti arvien aktīvāk izmantos elektronisku pakalpojumu saņemšanas kanālu. Pieņemot, ka iedzīvotāji pakāpeniski palielinās e-pakalpojumu izmantošanas intensitāti no 20%, Projekta beigās līdz 70% 2025. gadā, pārskata perioda ietvaros pašvaldības ietaupīs vismaz 847 416 *euro* (diskontētā vērtība).

Projektam tika noteikti šādi iedzīvotāju sociālekonomiskie ieguvumi:

1. Integrējoties pašvaldību IS ar valsts IS, samazinās iedzīvotāju administratīvais slogs, jo iedzīvotājs ietaupa laiku un finanšu resursus uz izziņu pārnešanu no valsts iestādes uz pašvaldību un otrādi. Ieviešot Vienoto pašvaldību IS integrācijas risinājumu, tiek sagaidīts, ka šis administratīvais slogs minimizēsies. Pieņemot, ka reizi gadā katrs Latvijas iedzīvotājs (vecumā no 20 gadiem) sniedz pašvaldībai vismaz vienu izziņu, patērējot uz tās saņemšanu 1,5 stundas (darba laika ietvaros) un 1,5 *euro* uz transportu. Var aplēst, ka Projekta pārskata periodā Latvijas iedzīvotāji, t.sk. komersanti, ietaupīs vismaz 104,6 milj. *euro* (diskontētā vērtība).
2. Citu sabiedrībai būtisku ieguvumu no Projekta īstenošanas veido E-pakalpojumu pilnveide un ieviešana Projekta ietvaros. E-pakalpojumu ieviešanas pieredze Rīgā un citās pašvaldībā liecina par to, ka elektroniska pakalpojumu saņemšanas iespējas samazina klientu administratīvo slogu, klientiem neapmeklējot pašvaldību iestādes. Projekta ietvaros attīstītie un ieviestie e-pakalpojumi ļaus sabiedrībai ietaupīt laiku, ko var izmantot citu lietderīgu darbību veikšanai, naudas ekvivalentā ietaupot vidēji 5,6 milj. *euro* Pārskata perioda ietvaros (diskontētā vērtība).

Projekta īstenošanas rezultātā darbinieku darba laika ietaupījumu ir paredzēts izmantot ar viņu darbu saistīto pakalpojumu vai funkciju izpildes kvalitātes palielināšanai, tāpēc projekta rezultātā nav paredzēts samazināt darba vietu skaitu.

Paredzēts, ka pēc Projekta pilnīgas ieviešanas Projekta pārskata periodā sociālekonomiskie ieguvumi sasniegs 119,7 milj. *euro* (diskontētā vērtība), ar ekonomisko neto pašreizējo vērtību aptuveni 110,9 milj. *euro* apmērā. Indikatīvais projekta ieguvumu un izmaksu attiecības koeficients ir **13,53**, ekonomiskā ienesīguma norma – 129.24%, kas liecina par augstu Projekta pievienoto vērtību.

Projekta ieguldījums SAM rezultāta rādītājos:

|  |  |  |  |  |
| --- | --- | --- | --- | --- |
|  | Iznākuma rādītājs | Mērvienība | Starpvērtība (2 gadi pēc projekta sākuma) | Sasniedzamā vērtība projekta beigās |
| 1. | Pilnveidoti darbības procesi | skaits | 2 | 13 |
| 2. | Centralizētas atvērtas informācijas sistēmu platformas | skaits | 0 | 1 |

Vides aizsardzības un

reģionālās attīstības ministrs Kaspars Gerhards

Vīza:

valsts sekretārs Rinalds Muciņš

30.01.2018

1637

Andersons, 67037175

[Ainars.Andersons@riga.lv](mailto:Ainars.Andersons@riga.lv)

Kalniņa, 67026576,

[lelda.kalnina@varam.gov.lv](mailto:lelda.kalnina@varam.gov.lv)

1. \* Tiek izmantoti Rīgas pašvaldības sniegto pakalpojumu gadījumi gadā [↑](#footnote-ref-2)
2. 60 pašvaldības apliecināja savu dalību Projektā un gatavību izmantot Projekta rezultātus [↑](#footnote-ref-3)